**UDBUD**

**Forpagtning af købmand/marketenderi i Haveforeningen Sundbyvester**

Haveforeningen Sundbyvester udbyder til forpagtning foreningens købmand/marketenderi beliggende Diamantgangen 75 fra ca. 1. februar 2020.

Haveforeningen Sundbyvester er rammen om 161 familiers liv og samvær. Foreningen består af mennesker i alle aldre, med forskellige interesser og behov – men med fælles viden om betydningen af godt naboskab, hvor man hjælper hinanden. Foreningen er kendetegnet ved, at medlemmerne kommer hinanden ved på kryds og tværs – til fester, fastelavn, fælles ture med børn, seniordag, kor, oplæsning, brætspilaftner, fællesspisning, jamsessions og meget andet.

Midt i foreningen ligger marketenderiet. Her har det ligget siden 1940’erne og har gennem årene været stedet, hvor man kunne få de daglige fornødenheder, og hvor man har mødtes. Forskellige marketendere har gennem årene givet stedet deres eget præg. Netop nu efterlyser foreningen nye bud på fremtidig drift af marketenderiet. Bud og forslag, som kan understøtte og indgå i foreningens liv.

Nederst i dokumentet kan man læse mere om de fysiske og forretningsmæssige rammer, som foreningen opstiller for forpagtningen.

Interesserede, som ønsker at komme i betragtning til forpagtning af marketenderiet, Diamantgangen 75, bedes **senest 10. december 2019** udfylde nedenstående ansøgningsskema (max 10 sider ekskl. bilag) og sende det sammen med budget og eventuelle øvrige bilag til haveforeningens bestyrelse på mailadressen formand@hfsundbyvester.dk. Ansøgere kan stille spørgsmål til udbuddet til formand@hfsundbyvester.dk. Spørgsmål stillet frem til 6. december kan forventes besvaret. Spørgsmål og svar rundsendes til ansøgere, der meddeler bestyrelsen, at de påtænker at afgive tilbud.

Ansøgere vil kunne bese lokaler og inventar den 1. december i tidsrummet 10.00-11.00.

Bestyrelsen i Haveforeningen påtænker på baggrund af evaluering af indkomne tilbud at udvælge forslag til fremlæggelse og beslutning på ekstraordinær generalforsamling i haveforeningen, den 20. januar 2020 mhp efterfølgende forhandling om kontraktindgåelse med det vindende forslag. Bestyrelsen forbeholder sig ret til yderligere at forelægge medlemmers gennemarbejdede forslag til alternative anvendelser af lokalerne til den ekstraordinære generalforsamling, ligesom bestyrelsen forbeholder sig ret til at forkaste alle indkomne forslag.

Ansøger bedes udfylde skemaets felter så præcist og fyldestgørende. Tekst i skemaet angivet med rød skrift udtrykker foreningens ønsker og krav. Ansøgeres skriftlige stillingtagen til disse punkter indgår med særlig vægt i den samlede vurdering af forslaget.

|  |
| --- |
| **Forretningens navn/arbejdstitel**Xxx |
| **Ansøger/-e**, Navn, adresse, telefonnummer og mailadresseXxx |
| **Ejerform:** Påtænkt ejerskabskonstruktion, fx IS, ApS, andelsselskab, socialøkonomisk virksomhed mv.* Ansøgeres økonomiske soliditet (inkl. budget) indgår i bedømmelsen og udvælgelsen af indkomne tilbud

Xxx |
| **Bemanding og kvalifikationer**Beskriv påtænkt bemanding, herunder bemanding i åbningstiden, fx egen tilstedeværelse, ansatte mv.Ansøgers og evt. medarbejderes relevante kvalifikationer og erfaringer, herunder ansøgers planer for så vidt angår egen tilstedeværelse i forretningsdriften indgår i bedømmelsen og udvælgelsen af de indkomne tilbudXxx |
| **Forretningside**Ansøgers beskrivelse af forretningside/-plan samt beskrivelse af overholdelse af foreningens og myndigheders krav (fx fødevare- og bevillingsmyndigheder) indgår i bedømmelse og udvælgelse af indkomne tilbud.* Forretningen skal drives lovligt indenfor gældende lokalplan samt haveforeningens gældende regler. Heraf fremgår bl.a. at der på Diamantgangen må drives købmand og fælleshus. Foreningen ønsker sig et marketenderi. Herved forstås en butik, der primært henvender sig til foreningen og foreningens nærmeste naboer som primære kundekreds med salg af varer og services til disse, herunder salg af fx købmands-/specialvarer, brød, is, drikkevarer og småretter, fx ”dagens ret” (take-away og til indtag i købmanden). Evt. mulighed for bordbestilling skal forbeholdes foreningens medlemmer og disses gæster - og da maksimalt for 8 personer pr. bestilling
* Marketender skal overholde myndigheders krav, herunder krav vedr. miljø, fødevarer, alkoholbevilling mv. Marketender skal på forlangende overfor bestyrelsen kunne dokumentere den lovlige drift
* Stedet må ikke anvendes som a la carte restauration (med tjenere og stort menukort), festlokaler, til produktionscatering eller lignende.
* Marketender må ikke afholde koncerter el.lign. udenfor med mindre dette sker i foreningens medlemmers interesse og med bestyrelsens godkendelse i hvert enkelt tilfælde. Foreningens regler vedr. støj og andet, som kan medføre gene, gælder også marketenderiet. Dette gælder såvel inden- som udenfor.
* Markedsføring (herunder på hjemmeside/sociale medier) skal rettes mod foreningens medlemmer og foreningens nærmeste naboer

Beskriv plan for forretningen, herunder beskrivelse af planlagt sortiment, udbud af services mv. jf. punkterne ovenfor.Xxx |
| **Åbningstider** Ansøgers beskrivelse og evt. uddybning af plan for åbningstider indgår i bedømmelse og udvælgelse * Foreningen ønsker, at forrentningen har åbent året rundt med mulighed for variation hen over året.
* Foreningen ønsker dispositionsret over lokalerne søndag samt yderligere en fast ugentlig dag til foreningsaktiviteter (fx yogahold, fællesspisning, oplæsning/film for børn mv.). Nærmere forhold aftales konkret med forpagter.
* På dage, hvor foreningen disponerer over lokalerne, kan forpagter alene holde forretningen helt eller delvis åben, hvis dette vurderes hensigtsmæssigt og tillades af bestyrelsen
* Foreningen ser gerne at forretningen tilgodeser medlemmernes forskellige behov for at kunne benytte marketenderiet på forskellige tidspunkter af dagen (fx salg af kaffe og brød om formiddagen, butik/cafe om eftermiddagen osv.
* Maksimal åbningstid for marketenderiet fra 8-21. Sidste udskænkning udendørs senest kl. 20. Udendørs skal der senest kl 22 være helt ro i såvel gårdarealet samt det disponible areal på festpladsen (mulighed for at søge bestyrelsen om dispensation for længere åbningstider ved enkelte arrangementer i løbet af året)

Beskriv planlagte åbningstider mv. jf. ovenfor (generelle åbningstider samt evt. særlige åbningstider knyttet til særlige services (fx tidspunkt for salg af dagens ret eller lignende):Xxx |
| **Samarbejde**Foreningen ønsker et godt samarbejde mellem forpagteren om samspillet mellem forretningen og haveforeningen – såvel medlemmerne generelt som nærmeste naboer. Bestyrelsen udgør det formelle bindeled mellem foreningen og forpagteren (herunder i forhold til kontraktforhold).* Beskriv forslag til model(-ler) for samarbejdet mellem forretningen/ansøger og foreningens medlemmer/forretningens naboer.

Ansøgers beskrivelse af samarbejdsmodel indgår i bedømmelse af tilbuddetXxx |

**Betingelser ud over de ovenfor beskrevne, der påtænkes indskrevet i kontrakten:**

Betingelserne herunder påtænkes indskrevet i kontrakten mellem foreningen og forpagter. Ansøgere kan med fordel medtænke elementerne i udfyldelsen af ansøgning, budgettering mv.

* Foreningen ejer lokaler og inventar og stiller dette omkostningsfrit til rådighed for forpagter. Foreningen har overtaget et industrikøkken fra tidligere forpagter. Forpagter kan benytte dele af køkkenet til produktion af småretter m.m.
* Marketenderiet kan disponere over festpladsarealet indtil 6 meter fra facaden i dennes fulde længde – Aktiviteter i tilknytning til forretningen skal holdes inden for dette areal.
* Udvendig vedligeholdelse påhviler foreningen. Indvendig vedligeholdelse påhviler i udgangspunktet forpagter
* Daglig rengøring påhviler lejer/forpagter
* Der skal betales en forholdsmæssig del af forbrug (el, vand) – i udgangspunktet 5/7 svarende til, at foreningen har dispositionsret over lokalerne to dage
* Forpagtningen må ikke videregives/sælges uden bestyrelsens samtykke
* Forpagtningen løber 4 år ad gangen med en årlig forlængelse på et år. Forpagter kan med 1 års varsel opsige forpagtningen og er i perioden frem til ophør forpligtet til at opfylde kontraktens forpligtelser med mindre andet kan aftales med bestyrelsen. Ud over undladelse af forlængelse af forpagtning kan foreningen alene opsige marketender ved væsentlig misligholdelse af kontrakt. Opsigelse kan i sådanne tilfælde kun ske efter forudgående varsel med specifikation af kontraktbruddet samt anvisning om kontraktmedholdelig drift. Overholdes anvisningen efterfølgende ikke hurtigst muligt, kan bestyrelsen bringe forpagtningen til ophør umiddelbart.